Kirjanpitoyksiköt ja talousarvion ulkopuolella olevat valtion rahastot

Kirjanpitoaineiston säilytysajat

Valtiokonttori on antanut 10.5.2005 määräyksen Kirjanpitoaineiston säilytysajat (122/03/2005). Tämä määräys kumotaan ja korvataan uudella määräyksellä.

**Muuttuneista säädöksistä johtuvat muutokset**

Kumottavassa määräyksessä on liitteenä arkistolaitoksen 10.5.2004 antama päätös pysyvästi säilytettävästä kirjanpitoaineistosta. Arkistolaitoksen 3.8.2010 antama määräys/ohje kumosi tämän päätöksen. Uudessa määräyksessä on pyritty käyttämään yhdenmukaisia termejä arkistolaitoksen määräyksen/ohjeen kanssa.

Talousarvioasetuksen 65 a § kumottiin asetuksella 1786/2009. Viraston tai laitoksen, joka ei toimi tilivirastona, tuli kyseisen pykälän mukaan laatia toimintakertomus, jos ministeriö oli vahvistanut sille tulostavoitteet. Uudessa määräyksessä on huomioitu, että ko. virastojen ja laitosten toimintakertomusten ja niihin liittyvien laskelmien säilytysaika (10 vuotta) päättyy viimeistään vuonna 2020. Myös TaA 66 i §:n 3 momentti on kumottu asetuksella 1786/2009, joten ministeriöiden antamien kannanottojen säilytysaika (10 vuotta) ko. virastojen ja laitosten toimintakertomusten johdosta päätyy niin ikään vuonna 2020.

**Muut muutokset**

Kumottavassa määräyksessä ei ollut määräyksiä, miten lakkautettavan kirjanpitoyksikön tai talousarvion ulkopuolella olevan valtion rahaston kirjanpitoaineiston säilyttäminen tulee järjestää. Määräykseen on lisätty epäselvyyksien välttämiseksi, että ohjaavan ministeriön on huolehdittava säilyttämisen järjestämisestä.

Valtiokonttori antaa talousarvioasetuksen perusteella tarkempia määräyksiä kirjanpitoaineiston säilyttämisestä. Arkistolaitos taas määrää arkistolain perusteella pysyvästi säilytettävästä aineistosta. Uudessa määräyksessä on lueteltu myös kirjanpitoaineisto, jonka säilyttämisestä arkistolaitos määrää.

Uuden määräyksen mukaan sekä kirjanpitoyksiköiden että talousarvion ulkopuolella olevien valtion rahastojen tilinpäätösasiakirjat säilytetään yhdenmukaisesti pysyvästi.

Lisäksi määräyksessä on täsmennetty säilytettävän varsinaisen kirjanpitoaineiston sisältöä.

Toimialajohtaja Mikko Kangaspunta

Apulaisjohtaja Maileena Tervaportti

**Tiedoksi:**  Valtiontalouden tarkastusvirasto, Arkistolaitos